苏轼
秧马歌（并引）
过庐陵，见宣德郎致仕曾君安止，出所作《禾谱》。
文既温雅，事亦详实，惜其有所缺，不谱农器也。
予昔游武昌，见农夫皆骑秧马。
以榆枣为腹欲其滑，以楸桐为背欲其轻，腹如小舟，昂其首尾，背如覆瓦，以便两髀，雀跃于泥中，系束藁其首以缚秧。
日行千畦，较之伛偻而作者，劳佚相绝矣。
《史记》禹乘四载，泥行乘橇。
解者曰，橇形如箕，擿行泥上。
岂秧马之类乎？作《秧马歌》一首，附于《禾谱》之末云。
春云濛濛雨凄凄，春秧欲老翠剡齐。
嗟我妇子行水泥，朝分一垅暮千畦。
腰如箜篌首啄鸡，筋烦骨殆声酸嘶。
我有桐马手自提，头尻轩昂腹胁低。
背如覆瓦去角圭，以我两足为四蹄。
耸踊滑汰如凫鹥，纤纤束藁亦可赍。
何用繁缨与月题，朅従畦东走畦西。
山城欲闭闻鼓鼙，忽作的卢跃檀溪。
归来挂壁従高栖，了无刍秣饥不啼。
少壮骑汝逮老黧，何曾蹶轶防颠隮。
锦鞯公子朝金闺，笑我一生蹋牛犁，不知自有木駃騠。